Felchen

**Felche** (*Coregonus sp.*; alemannischi Näme) isch e Fischgattig, wo zo de Famili vo de Salmfisch (*Salmonidae*) ghört. Si isch zimli aarteriich, i de Alpe gits rund 30 endemischi Aarte, devo alai i de Schwiiz mee as 20. Allerdings sind no nöd all Felchenarte erforscht und wüsseschaftlich bischribe. Meriri Arte sind i de letschte hundert Joor uusgstorbe.

## Lebeswiis und Verbraitig
Felche wered je noch Art bis zo 70&nbsp;cm lang, selte aber grösser as e Meter. Si esset chliinie Tier, wie Würmer, Schnegge oder Planktonchrepsli. Si lebet i chalte subere Seeje und reagieret recht empfindli uf Wasserverschmutzig. Groosi Waaserbauwerch vo Menschehand hend zomene Zämebruch vo Felchepopulatione gfüert, so im Walesee nochem Bau vom Linthkanal und i de Juraseeje, noch de Juragwässerkorektion.

D Felchenarte chömed i Seeje i de Alpe, uf de Britische Insle, z Skandinavie, z Poole, im Baltikum, z Russland und im nördliche Nordamerika vor. S werd agnoo, as noch de Iisziit d Felchenarte sich i chälteri Regione zruggzoge hend, so as d Felchenarte i de Alpe isoliert worde sind, wa d Artevillfalt guet erchlärt.

## Gliderig
Felche hend vili lokaali Arte entwicklet, wo mengisch nu i grad aim See vorchömed. D Erforschig vo dene Arte isch no nöd abgschlosse und d Zueornnig i de Wösseschaft bis hüt no zom Tail umstritte. Drum isch au e Dörenand bi de wösseschaftliche Näme. Generell wered ahand vo de Lebeswiis meriri Gruppe underschide, wo aber nünt öber di genetischi Verwandtschaft uuseget:
***Grundfelche** (*Coregonus arenicolus-widgreni-gutturosus-Gruppe*) lebed ufem Seebode und fressed dai voralem Schnegge und Würmer. Di grössere Sandfelche schwümmet selte tüüffer as 10 Meter und sind i de Uuferzoone und a de Seehalde zfinde. De chlinneri Chilch lebt mee i de Tüüffi und suecht sis Fuetter im schlammige Bode. Grundfelche chömed z Europa, z Asie und z Nordamerika vor.
* **Schwebfelche** (*Coregonus wartmanni-nilssoni-macrophthalmus-Guppe*) „schwebet“ öppe 10 bis 15 Meter under de Wasseroberflächi und ernääred sich under anderem vo Planktonchrepsli. Si chömed nu z Europa vor. De Blaufelch isch e gössere und de Gangfisch e chlinnere Vertretter vo de Schwebfelche.
* **Wandermaräne** (*Coregonus oxyrhynchus-marenae-Gruppe*) lebet a de Chüste vo de Nordsee und vo de Ostsee und wanderet i Flüss ine und sind hüüffig im Brackwasser z finde.
* Denebet gits ono Felchenarte wo nöd zo ainere vo dene drai Gruppe zuegornnet were chönet.

## Felche i de Alpe
I de Seeje am nördliche Alperand zwösched Savoye und Bayere chömed öppe driissg Felchenarte vor, e paar devoo sind aber uusgstorbe. Imene See chöned bi sechs verschidnige Arte sii. D Underschaidig und d Binenig vo de ainzelne Arte isch nöd immer klar und zom Tail umstritte.

Die Seeje lönd sich zo Gruppe bilde, wo äänlichi oder gliichigi Arte lebet:
* *[[Savoyen|Savoye]]*: Lac d’Aiguebelette, Lac du Bourget, und Gempfersee
* *[[Jura (Gebirge)|Jura]]-Seeje*: Noieburgersee, Murtesee und Bielersee. Im Murtesee sind al Felche verschwunde, well er z dreckg isch.
* *[[Berner Oberland]]*: Brienzersee und Thunersee
* *[[Innerschweiz|Innerschwiz]]*: Vierwaldstättersee, Alpnachersee, Sarnersee, Zugersee und mitnu ainere Art Sempachersee, Baldeggersee und Hallwilersee
* *[[Linth]]-[[Limmat|Limet]]*: Walesee und Zürisee und mit zwo Arte Griiffesee und Pfäffikersee, obwoll die beede See in Rhii abflüsset.
* *[[Bodensee|Bodesee]]*, wobi de Undersee und de Obersee sich liecht underschaidet
* *[[Bayern|Bayere]]*: Ammersee, Starnbergersee, Kochelsee, Walchensee, Tegernsee,  Schliersee, Chiemsee und z Ööstriich: Mondsee, Attersee, Traunsee, Hallstättersee.

Uf de Alpesüüdsiite hend uusprüngli kai Felche glebt, doch sind i noiere Zitt Felche in Langesee und anderi norditalienischi Seeje uusgsetzt wore.

* *Coregonus albellus* Fatio - **Brienzlig** (alemanischi Näme; Thuner-, Brienzersee) 
* *Coregonus alpinus* Fatio - **Chropfer** (Thunersee) 
* *Coregonus arenicolus* Kottelat - **[[Sandfelchen|Sandfelche]]** (alem.N.; Bodesee) 
* *Coregonus atterensis* Kottelat - **Reinanke** (Atter-, Mondsee)  
* *Coregonus austriacus* Vogt - **Kröpfling** (Atter-, Wolfgangsee) 
* *Coregonus bavaricus* Hofer - **Ammersee-Kilch** (Ammersee) 
* *Coregonus bezola* Fatio - **bezoule** (Lac du Bourget, uusgstoorbe) 
* *Coregonus candidus* Goll - **bondelle** (Noieburgersee) 
* *Coregonus confusus* Fatio - **Pfärrit** (Juraseeje) 
* *Coregonus danneri* Vogt - **Riedling** (Traunsee) 
* *Coregonus duplex* Fatio - **Grundler** (Wale-, Zürisee)
* *Coregonus fatioi* Kottelat - **Albock** (alem.N.; Thuner-, Brienzersee) 
* *Coregonus fera* Jurine - **féra** (Gempfersee, uusgstorbe) 
* *Coregonus gutturosus* Gmelin (Coregonus acronius) - **[[Bodensee-Kilch|Bodesee Chilch]]** (alem.N.; Bodesee, vermuetli uusgstorbe)
* *Coregonus heglingus* Schinz - **[[Hägling|Häglig]]** (alem.N.; Wale-, Zürisee) 
* *Coregonus hiemalis* Jurine - **gravenche** (Gempfersee, uusgstoorbe)
* *Coregonus hoferi* Berg - **Schwebrenke** (Chiemsee)
* *Coregonus lavaretus* L. - **lavaret** (Lac d'Aiguebelette, Lac du Bourget, Gempfersee) 
* *Coregonus macrophthalmus* Nüsslin - **[[Gangfisch]]** (alem.N.; Bodesee)
* *Coregonus nobilis* Haack - **Edelfisch** (Vierwaldstättersee) 
* *Coregonus palaea* Cuvier - **palée** (Juraseeje; im Gempfersee uusgsetzt) 
* *Coregonus renke* Schrank - **Renke** (Ammer-, Starnberger-, Kochel-, Walchen- Tegern-, Schlier-, Traun-,  Hallstättersee) Möglicherwiis sind meriri Felchenarte zämegfasst. 
* *Coregonus restrictus* Fatio - **férit** (Murtesee, uusgstorbe) 
* *Coregonus suidteri* Fatio - **Balche** (alem.N.; Baldegger-, Hallwiler-, Sempacher-, Zuger-, Vierwaldstätter-, Alpnachersee)
* *Coregonus wartmanni* Bloch - **[[Blaufelchen|Blaufelche]]** (alem.N.; Bodesee)
* *Coregonus zuerichensis* Nüsslin - **[[Blaalig]]** (alem.N.; Wale- Züri- Griife-, Pfäffikersee)
* *Coregonus zugensis* Nüsslin - **[[Albeli (Coregonus zugensis)|Albeli]]** (alem.N.; Zuger- Vierwaldstätter- Alpnacher- Sarnersee)

## Büecher
* Maurice Kottelat: *European Freshwater fishes. An heuristic checklist of the freshwater fishes of Europe (exclusive of former USSR), with an introduction for non-systematists and comments on nomenclature and conservation*. Biologia (Bratislava) Sect. Zool., 52 (Suppl.). 1997.
* Maurice Kottelat & Jörg Freyhof: *Handbook of European Freshwater Fishes*. 2007, ISBN 978-2-8399-0298-4.
* Lev Semenovich Berg: *Freshwater fishes of the U.S.S.R. and adjacent countries*. Band 1, 4. Auflage, 1962. Israel Program for Scientific Translations Ltd, Jerusalem. (englische Übersetzung der russischen Ausgabe von 1948).
* David Stephen Lee et al.: *Atlas of North American Freshwater Fishes*. North Carolina State Museum of Natural History, Raleigh 1980, ISBN 0917134036.
* Lawrence M. Page, Brooks M. Burr: *Peterson Field Guide Series - A Field Guide to Freshwater Fishes: North America North of Mexico*. Houghton Mifflin Company, Boston, New York 1991, ISBN 0-395-91091-9.

## Weblink

* Liste vo de Felche i de Alpe
* Schwiizer Felche